Il-mina se tkun qed titlaq mill-impjant tar-Reverse Osmosis f’Pembroke sar-riserva tal-ilma f’Ta’ Qali Il-Korporazzjoni għas-Servizzi tal-Ilma ħarġet sejħa għall-kostruzzjoni ta’ mina twila disa’ kilometri bil-għan li ttejjeb il-kwalità u l-effiċjenza tad-distribuzzjoni tal-ilma f’Malta u Għawdex. Il-mina se tkun qed titlaq mill-impjant tar-Reverse Osmosis f’Pembroke sar-riserva tal-ilma f’Ta’ Qali. Fi stqarrija, il-WSC spjegat li din il-mina se tkun kapaċi twassal 52,000m3 ta’ ilma kuljum minn Pembroke għal Ta’ Qali, liema ilma mbagħad se jkun qed jitħallat ma’ dak ta’ taħt l-art. Sistema li se tkun installata apposta se tassigura li tittejjeb il-kwalità tal-ilma tajjeb għax-xorb, b’użu inqas ta’ kimiċi. L-ilma, minn Ta’ Qali, permezz ta’ ‘gravity system’ ġdida, se jkun qed jasal b’aktar effiċjenza f’lokalitajiet fil-Lvant tal-pajjiż, minn Tas-Sliema sal-Belt Valletta u l-madwar. Dan apparti ‘rotta’ oħra lejn ir-riserva ta’ Misraħ Lewża f’San Ġwann. Il-Kap Eżekuttiv tal-WSC, Richard Bilocca, spjega li dan il-proġett se jkun qed jirrevoluzzjona l-mod kif l-ilma tajjeb għax-xorb ikun imqassam u mħallat, bil-għan li titjieb il-kwalità. Saħaq ukoll li din is-sistema se tkun qed tnaqqas l-ispejjeż marbuta mad-distribuzzjoni tal-ilma minħabba l-fatt li se jonqos l-użu tal-pompi fid-distribuzzjoni tal-ilma. Dan ifisser li d-distribuzzjoni ma tibqax affettwata anke meta jinqata’ d-dawl. Il-proġett se jkun kofinanzjat minn fondi Ewropej